ঐশ্বর্যা রাইকে নিয়ে দুই নায়কের টানাপড়েনের পর্ব মনে আছে? ভুলে যাওয়ার কথা নয়।
শোনা যায়, বিবেক ওবেরয় এবং সলমন খান নাকি হাতাহাতিতে পর্যন্ত জড়িয়েছিলেন। বিবেক ওবেরয় সলমনের বিরুদ্ধে হুমকি দেওয়ার অভিযোগ এনেছিলেন। ব্যাপারটা পুলিশ পর্যন্ত গড়িয়েছিল বলেও শোনা যায়।
ঐশ্বর্যা শেষ পর্যন্ত সলমন এবং বিবেক— কোনও পক্ষেই শেষ পর্যন্ত ভেড়েননি। অভিষেকের সঙ্গে সংসার করছেন প্রায় একদশক হয়ে গেল। সলমন এবং বিবেকও নিজের মতো এগিয়ে গিয়েছেন। এই তিন স্রোত কখনও একত্র হয়নি তার পরে।
কিন্তু একদশক পরে ফের দুই স্রোত কিন্তু এক জায়গায় এল। সম্প্রতি ‘‘সুলতান’’-এর শ্যুটিং নিয়ে মন্তব্য করতে গিয়ে ধর্ষণ নিয়ে ‘বেফাঁস’ কথা বলে ফেলেন সলমন। সেই মন্তব্যের প্রেক্ষিতে এবার মুখ খুললেন বিবেক ওবেরয়।
তাঁর ছবি ‘‘গ্রেট গ্র্যান্ড মস্তি’’-র প্রচারে বিবেক সাংবাদিকদের একটি প্রশ্নের জবাবে বলেছেন, ‘‘মিডিয়া সব বিষয়েই একটু বাড়াবাড়ি করে বলে মনে হয়। সব কিছুই যেন হেডলাইন করার চেষ্টা। সাংবাদিকদের সঙ্গে আমার ১৪ বছরের সম্পর্ক। অনেককেই আমার বাড়িতে ডেকে আমি কফি খাইয়েছি, আড্ডা মেরেছি।’’ বিবেক বলেছেন, ‘‘এখন অভিনেতাদের এতই সমালোচনা হয় যে, তাঁরা সাংবাদিকদের এড়িয়ে চলতেই ভালবাসেন।’’
ভাবা যায়! এই হল সময়। সব ক্ষতেই বোধহয় প্রলেপ পড়ে।
আরও পডুন
সিকোয়েলের তালিকায় এবার ৯০-এর ব্লকবাস্টার দিল
শাহরুখের দেখা প্রথম হিন্দি ছবি কোনটি জানেন?